title: Vykonávacie nariadenie Komisie (EÚ) 2022/799 z 20. mája 2022, ktorým sa opravuje grécke znenie vykonávacieho nariadenia (EÚ) 2020/683, ktorým sa vykonáva nariadenie Európskeho parlamentu a Rady (EÚ) 2018/858, pokiaľ ide o správne požiadavky na schvaľovanie motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a na dohľad nad trhom s nimi

text:
                  23.5.2022

                  SK

                  Úradný vestník Európskej únie

                  L 143/1

         VYKONÁVACIE NARIADENIE KOMISIE (EÚ) 2022/799
         z 20. mája 2022,
         ktorým sa opravuje grécke znenie vykonávacieho nariadenia (EÚ) 2020/683, ktorým sa vykonáva nariadenie Európskeho parlamentu a Rady (EÚ) 2018/858, pokiaľ ide o správne požiadavky na schvaľovanie motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a na dohľad nad trhom s nimi
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES (1), a najmä na jeho článok 24 ods. 4, článok 28 ods. 3 a článok 36 ods. 4,
         keďže:

                     (1)

                     V gréckom znení vykonávacieho nariadenia Komisie (EÚ) 2020/683 (2) sa vyskytuje opakujúca sa chyba – nesprávny pojem v bodoch 6.2.3, 6.2.3.1, 6.2.4 a 6.2.4.1 prílohy I; v časti I, oddiele A. Kategórie M a N, bodoch 6.2.3, 6.2.3.1, 6.2.4 a 6.2.4.1 prílohy II; v časti I, oddiele B. Kategória O, bodoch 6.2.4 a 6.2.4.1 prílohy II; v oddieloch Kategória M2, M3, N2, N3, bode 33 doplnku 1 k prílohe III; vo Vzore B – časť 2, Vozidlo kategórie M2, M3, N2 a N3, bode 33 doplnku k prílohe VIII a vo Vzore C2 – časť 2, Vozidlo kategórie M2, M3, N2 a N3, bode 33 doplnku k prílohe VIII –, ktorá mení význam týchto ustanovení.

                     (2)

                     Grécke znenie vykonávacieho nariadenia (EÚ) 2020/683 by sa preto malo zodpovedajúcim spôsobom opraviť. Ostatných jazykových znení sa táto oprava netýka.

                     (3)

                     Opatrenia stanovené v tomto nariadení sú v súlade so stanoviskom Technického výboru – motorové vozidlá (TCMV),

               PRIJALA TOTO NARIADENIE:

            Článok 1

               (Netýka sa slovenského znenia.)

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. mája 2022

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 151, 14.6.2018, s. 1.

            (2)  Vykonávacie nariadenie Komisie (EÚ) 2020/683 z 15. apríla 2020, ktorým sa vykonáva nariadenie Európskeho parlamentu a Rady (EÚ) 2018/858, pokiaľ ide o správne požiadavky na schvaľovanie motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a na dohľad nad trhom s nimi (Ú. v. EÚ L 163, 26.5.2020, s. 1).


title: Vykonávacie nariadenie Komisie (EÚ) 2022/1103 z 28. júna 2022 o zatriedení určitého tovaru do kombinovanej nomenklatúry

text:
                  4.7.2022

                  SK

                  Úradný vestník Európskej únie

                  L 177/1

         VYKONÁVACIE NARIADENIE KOMISIE (EÚ) 2022/1103
         z 28. júna 2022
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. júna 2022

                  Za Komisiu

               Gerassimos THOMAS

                  generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie (číselný znak KN)

                        Odôvodnenie

                        (1)

                        (2)

                        (3)

                        Sójová múčka z extrakcie sójových bôbov rozpúšťadlom.
                        Sójová múčka sa vyrába zo sójových bôbov, ktoré sa pred extrakciou oleja hexánom ošúpu, rozdrvia, zohrejú a vločkujú. Následne sa vločky sušia, a potom nasleduje proces odstraňovania rozpúšťadla a opekania. Potom sa vločky vysušia horúcim vzduchom, aby sa znížila vlhkosť. Ako konečný krok spracovania sa vločky rozomelú a predtým odstránené šupky sa opätovne pridajú s cieľom získať múčku s týmito analytickými vlastnosťami (približné vyjadrenie v hmotnostných %):

                                    —

                                    47 % bielkovín,

                                    —

                                    8 % vody,

                                    —

                                    5 % vlákniny,

                                    —

                                    1,5 % tuku.

                              V dôsledku opekania sa odstránili zvyšky rozpúšťadla a znížili sa antinutričné faktory, najmä ureázová aktivita.
                        Sójová múčka sa predkladá pri dovoze ako voľne ložená a môže sa priamo použiť ako krmivo pre zvieratá bez akéhokoľvek ďalšieho spracovania.

                        2304 00 00

                        Zatriedenie je určené všeobecným pravidlom 1 na interpretáciu kombinovanej nomenklatúry a znením číselného znaku KN 2304 00 00 .
                        Odstraňovanie rozpúšťadla a opekanie i štandardizácia obsahu vlákniny opätovným pridaním predtým odstránených šupiek semien sú bežné technické procesy pri výrobe sójového oleja a sójovej múčky. Výrobok si preto zachováva charakter zvyšku vzniknutého pri extrakcii sójového oleja, používaného ako krmivo pre zvieratá (pozri aj všeobecné vysvetlivky k harmonizovanému systému k 23. kapitole, prvý odsek, a vysvetlivky k harmonizovanému systému k položke 2304 , prvý odsek).
                        Výrobok sa preto má zatriediť pod číselný znak KN 2304 00 00  ako ostatné pevné zvyšky vznikajúce pri extrakcii sójového oleja.


title: Vykonávacie nariadenie Komisie (EÚ) 2019/1213 z 12. júla 2019, ktorým sa stanovujú podrobné ustanovenia na zabezpečenie jednotných podmienok vykonávania interoperability a kompatibility palubných vážiacich zariadení podľa smernice Rady 96/53/ES (Text s významom pre EHP)

text:
                  18.7.2019

                  SK

                  Úradný vestník Európskej únie

                  L 192/1

         VYKONÁVACIE NARIADENIE KOMISIE (EÚ) 2019/1213
         z 12. júla 2019,
         ktorým sa stanovujú podrobné ustanovenia na zabezpečenie jednotných podmienok vykonávania interoperability a kompatibility palubných vážiacich zariadení podľa smernice Rady 96/53/ES
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 96/53/ES z 25. júla 1996 (1), a najmä na jej článok 10d ods. 5,
         keďže:

                     (1)

                     Palubné vážiace zariadenia predstavujú možnosť, ktorú majú členské štáty podľa smernice 96/53/ES na vykonávanie kontroly vozidiel alebo jazdných súprav, ktoré môžu byť preťažené.

                     (2)

                     Aby sa zabezpečila interoperabilita, musia byť palubné vážiace zariadenia v súlade s článkom 10d ods. 5 druhým pododsekom smernice 96/53/ES schopné kedykoľvek preniesť údaje o hmotnosti z pohybujúceho sa vozidla príslušným orgánom a vodičovi cez rozhranie vymedzené normami CEN DSRC. Preto by sa mali prijať technické špecifikácie, ktorými sa obsah týchto noriem prispôsobí špecifikám informácií, ktoré majú palubné vážiace zariadenia poskytovať.

                     (3)

                     Palubné vážiace zariadenia sa môžu montovať do motorových vozidiel, ako aj do prívesov a návesov. Treba zabezpečiť, aby palubné vážiace zariadenia namontované v rôznych vozidlách jazdnej súpravy boli vzájomne kompatibilné. Kompatibilita by sa mala zaistiť vykonávaním európskych noriem o kooperatívnych inteligentných dopravných systémoch (cooperative intelligent transport systems, C-ITS) uvedených v delegovanom akte, ktorým sa dopĺňa smernica Európskeho parlamentu a Rady 2010/40/EÚ (2), pokiaľ ide o zavádzanie a prevádzkové využívanie kooperatívnych inteligentných dopravných systémov.

                     (4)

                     Členské štáty, ktoré predpisujú montáž palubných vážiacich zariadení, by mali mať možnosť oslobodiť od tejto povinnosti vozidlá alebo jazdné súpravy, pri ktorých nie je možné prekročiť maximálnu povolenú hmotnosť, ako sú prívesy alebo návesy špeciálne určené na prepravu kvapalín alebo hospodárskych zvierat.

                     (5)

                     Používanie palubných vážiacich zariadení na účely presadzovania dodržiavania predpisov môže viesť k pokusom o manipuláciu tak, ako k nej dochádza v prípade iných systémov vozidiel, ako sú napríklad digitálny tachograf alebo systémy na obmedzovanie emisií. V záujme zachovania primeranej úrovne zabezpečenia proti manipulácii musí byť komunikácia medzi motorovým vozidlom a prívesom alebo návesom zabezpečená. Zároveň by mali byť palubné vážiace zariadenia certifikované podľa spoločných kritérií certifikačným orgánom, ktorý bol uznaný riadiacim výborom v rámci Dohody skupiny vysokých úradníkov pre bezpečnosť informačných systémov (Senior Officials Group on Information Systems Security, SOG-IS) o vzájomnom uznávaní osvedčení o hodnotení bezpečnosti informačných technológií.

                     (6)

                     Členské štáty, ktoré sa rozhodnú pre montáž palubných vážiacich zariadení do vozidiel, by mali zabezpečiť, aby vozidlá boli podrobené inšpekciám týchto zariadení v dielňach špecializovaných na OBW. Aby vykonávanie pravidiel interoperability stanovených v tomto nariadení bolo jednotné, mali by tieto dielne zaručovať, že palubné zariadenia fungujú s primeranou úrovňou presnosti. Takýmito dielňami môžu byť po potrebných úpravách stanice technickej kontroly uvedené v smernici Európskeho parlamentu a Rady 2014/45/EÚ (3), dielne uvedené v nariadení Európskeho parlamentu a Rady (EÚ) č. 165/2014 (4) alebo iné dielne, ktoré spĺňajú požiadavky tohto nariadenia. Členské štáty, ktoré sa nerozhodnú zaviesť palubné vážiace zariadenia na základe článku 10d ods. 1 smernice 96/53/ES, by nemali mať povinnosť takéto dielne zriaďovať.

                     (7)

                     Súčasný stav technológie neumožňuje implementáciu komunikačných noriem CEN DSRC ani C-ITS v palubných vážiacich zariadeniach do 27. mája 2021. Preto by sa mal prijať prístup, podľa ktorého by sa palubné vážiace zariadenia zavádzali postupne tak, aby bol priemysel schopný vyvíjať výrobky, ktoré sú v súlade s požiadavkami tohto nariadenia, a najmä s jeho prílohou II a určitými požiadavkami prílohy III. Členské štáty, ktoré sa rozhodnú pre montáž palubných vážiacich zariadení do vozidiel, by do 27. mája 2021 mali uplatňovať požiadavky uvedené v prílohách I a III, ktoré sa vzťahujú na fázu 1. Na uplatňovanie požiadaviek stanovených v prílohe II a požiadaviek stanovených v prílohách I a III, ktoré sa vzťahujú na fázu 2, by sa malo poskytnúť dodatočné trojročné obdobie.

                     (8)

                     Členské štáty môžu prijať osobitné opatrenia s cieľom požadovať, aby vozidlá, ktoré majú príslušné orgány skontrolovať na účely zabezpečenia súladu so smernicou 96/53/ES a ktoré sa uvedú do prevádzky od 27. mája 2021 a zaregistrujú na ich území, boli vybavené palubným vážiacim zariadením. Nemalo by sa požadovať, aby takýmto zariadením boli vybavené vozidlá uvedené do prevádzky a zaregistrované pred týmto dátumom.

                     (9)

                     Opatrenia stanovené v tomto nariadení sú v súlade so stanoviskom Výboru pre cestnú dopravu uvedeného v článku 10i smernice 96/53/ES,

               PRIJALA TOTO NARIADENIE:

            Článok 1
            Rozsah pôsobnosti

               1.   Týmto nariadením sa na účely zabezpečenia súladu s článkom 10d ods. 4 až 5 smernice Rady 96/53/ES alebo s požiadavkami na maximálnu hmotnosť vo vnútroštátnej cestnej doprave členského štátu, kde sa vozidlo používa, stanovujú jednotné podmienky interoperability a kompatibility palubných vážiacich zariadení namontovaných vo vozidlách alebo v jazdných súpravách.

               2.   Toto nariadenie sa neuplatňuje na členské štáty, ktoré sa nerozhodli zaviesť palubné vážiace zariadenia v súlade s článkom 10d ods. 1 smernice 96/53/ES.

               3.   Členské štáty môžu od povinnosti namontovať palubné vážiace zariadenia oslobodiť vozidlá alebo jazdné súpravy, ktorých konštrukčné riešenie alebo druh nákladu znemožňujú prekročenie maximálnej povolenej hmotnosti. Tieto výnimky nesmú byť založené na maximálnej technicky prípustnej hmotnosti naloženého vozidla udávanej výrobcom. Vozidlá alebo jazdné súpravy, na ktoré sa vzťahuje výnimka, môžu aj tak podliehať kontrole maximálnej povolenej hmotnosti vykonávanej príslušnými orgánmi.

            Článok 2
            Vymedzenie pojmov
            Uplatňuje sa toto vymedzenie pojmov:

                        a)

                        „palubné vážiace zariadenie“ (on-board weighing equipment, OBW) je zariadenie na palube vozidla, ktoré dokáže určiť celkovú hmotnosť alebo zaťaženie nápravy;

                        b)

                        „celková hmotnosť“ je celková hmotnosť motorového vozidla a v prípade jazdnej súpravy celková hmotnosť jazdnej súpravy v kilogramoch určená palubným vážiacim zariadením;

                        c)

                        „zaťaženie nápravy“ je hmotnosť zaťaženej nápravy alebo skupiny náprav v kilogramoch určená palubným vážiacim zariadením;

                        d)

                        „vypočítaná hmotnosť“ alebo „hmotnostná hodnota“ je buď celková hmotnosť, alebo zaťaženie nápravy v kilogramoch;

                        e)

                        „jednotka motorového vozidla“ (motor vehicle unit, MVU) je časť OBW umiestnená v motorovom vozidle, s výnimkou snímačov, ktorá dokáže zbierať, uchovávať a spracúvať údaje a vypočítať hmotnostnú hodnotu vyplývajúcu z týchto údajov;

                        f)

                        „jednotka prípojného vozidla“ (trailer unit, TU) je časť OBW umiestnená v prívese alebo návese, s výnimkou snímačov, ktorá dokáže zbierať, uchovávať a spracúvať údaje zo zariadenia v prívese alebo návese a vypočítať hodnoty zaťaženia náprav vyplývajúce z týchto údajov;

                        g)

                        „jednotka vozidla na vyhradenú komunikáciu s krátkym dosahom“ (dedicated short range communication vehicle unit, DSRC-VU) je „zariadenie na diaľkovú včasnú detekciu“ uvedené v dodatku14 k prílohe IC k vykonávaciemu nariadeniu Komisie (EÚ) 2016/799 (5), ktoré je schopné prijímať údaje palubného vážiaceho systému buď z jednotky motorového vozidla, alebo zo stanice C-ITS a zasielať ich do snímača komunikačného zariadenia na diaľkovú včasnú detekciu;

                        h)

                        „snímač komunikačného zariadenia na diaľkovú včasnú detekciu“ (remote early detection communication reader, REDCR) je snímač komunikačného zariadenia na diaľkovú včasnú detekciu, ktorý majú orgány presadzovania dodržiavania predpisov a ktorý je schopný prečítať údaje palubného vážiaceho systému prenášané jednotkou DSRC-VU. REDCR môže byť to isté zariadenie ako to, ktoré sa používa na čítanie údajov diaľkového monitorovania tachografu podľa nariadenia (EÚ) 2016/799, hoci údaje diaľkového monitorovania tachografu a údaje palubného vážiaceho systému sa musia prenášať na základe oddelených požiadaviek REDCR;

                        i)

                        „údaje o hmotnosti“ sú nespracované údaje prenášané medzi prvkami OBW, ktoré sa musia spracovať, aby sa získala vypočítaná hmotnosť;

                        j)

                        „údaje palubného vážiaceho systému“ sú zabezpečené údaje vymedzeného formátu, ktoré snímač REDCR požaduje od jednotky DSRC-VU;

                        k)

                        „snímač“ je prvok OBW, ktorý je meraním špecifických fyzikálnych parametrov schopný generovať údaje o hmotnosti, ktoré buď MVU, alebo TU používajú na ďalšie spracovanie;

                        l)

                        „stanica kooperatívneho inteligentného dopravného systému“ (cooperative intelligent transport systems station, stanica C-ITS) je stanica C-ITS v zmysle delegovaného aktu, ktorým sa dopĺňa smernica 2010/40/EÚ, pokiaľ ide o zavádzanie a prevádzkové využívanie kooperatívnych inteligentných dopravných systémov, prijatého na základe článku 6 ods. 1 uvedenej smernice;

                        m)

                        „fáza pridelenia adresy“ je prípravná fáza elektronickej komunikácie medzi vozidlami jazdnej súpravy, počas ktorej sa každému vozidlu pridelí pozícia.

                        n)

                        „dielňa špecializovaná na palubné vážiace zariadenia“ (ďalej len „dielňa špecializovaná na OBW“) je dielňa, ktorú členský štát poveril vykonávaním kontrol palubného vážiaceho zariadenia.

            Článok 3
            Certifikačná politika
            Členské štáty zabezpečia, aby bol aspoň jeden základný certifikačný orgán, registračný orgán a schvaľovací orgán schopný vykonávať na účely palubného vážiaceho zariadenia funkcie stanovené v certifikačnej politike pre zavedenie a prevádzku európskych kooperatívnych inteligentných dopravných systémov (C-ITS) uvedenej v delegovanom akte, ktorým sa dopĺňa smernica 2010/40/EÚ, pokiaľ ide o zavádzanie a prevádzkové využívanie kooperatívnych inteligentných dopravných systémov, prijatom na základe článku 6 ods. 1 uvedenej smernice.

            Článok 4
            Pravidelné inšpekcie

               1.   Palubné vážiace zariadenia sa musia podrobovať pravidelným inšpekciám v dielni špecializovanej na OBW, ktoré sa vykonávajú každé dva roky po montáži do vozidla alebo jazdnej súpravy.

               2.   Pravidelné inšpekcie sa vykonávajú v súlade s prílohou IV.

               3.   Inšpekciami sa zabezpečí splnenie týchto požiadaviek:

                           a)

                           palubné vážiace zariadenie bolo namontované v súlade s dokumentáciou, ktorú poskytol výrobca, a je vhodné pre vozidlo;

                           b)

                           palubné vážiace zariadenie riadne funguje a poskytuje presné hmotnostné hodnoty;

                           c)

                           k palubnému vážiacemu zariadeniu nie sú pripojené žiadne manipulačné zariadenia ani nevykazuje žiadne stopy používania takýchto zariadení.

               4.   Na konci inšpekcie vydá dielňa špecializovaná na OBW správu o inšpekcii palubného vážiaceho zariadenia. Kópia správy sa uchováva vo vozidle.

               5.   Správa o inšpekcii musí obsahovať aspoň tieto informácie:

                           a)

                           identifikačné číslo vozidla (VIN alebo číslo podvozka);

                           b)

                           miesto a dátum skúšky;

                           c)

                           skúška vykonaná úspešne (áno/nie);

                           d)

                           zistené nedostatky vrátane manipulácie, ako aj prostriedky prijaté na ich odstránenie;

                           e)

                           dátum ďalšej pravidelnej inšpekcie alebo dátum uplynutia platnosti aktuálneho certifikátu, ak táto informácia nie je poskytnutá iným spôsobom;

                           f)

                           názov, adresu a identifikačné číslo dielne špecializovanej na OBW a podpis alebo identifikáciu inšpektora zodpovedného za inšpekciu;

                           g)

                           značku, typ, identifikačné číslo, číslo certifikátu skúšky typu a dátum posledného overenia certifikovaného vážiaceho zariadenia použitého na pravidelnú inšpekciu.

               6.   Správy o inšpekcii sa uchovávajú minimálne počas dvoch rokov od vypracovania, členské štáty však môžu rozhodnúť, aby sa správy o inšpekcii počas tohto obdobia zasielali príslušnému orgánu. Ak správy o inšpekcii uchováva dielňa špecializovaná na OBW, na žiadosť príslušného orgánu sprístupní správy o inšpekciách a kalibráciách, ktoré sa vykonali počas príslušného obdobia.

            Článok 5
            Dielne špecializované na OBW

               1.   Členské štáty schvaľujú dielne špecializované na OBW, ktoré môžu vykonávať inšpekcie palubných vážiacich zariadení, podrobujú ich pravidelnému auditu a certifikácii.

               2.   Členské štáty zabezpečia, aby dielne špecializované na OBW, ktoré sa nachádzajú na ich území, vykonávali inšpekcie palubných vážiacich zariadení spoľahlivo. Na tento účel stanovia a uverejnia súbor postupov, ktorými sa zabezpečí splnenie týchto minimálnych kritérií:

                           a)

                           pracovníci dielne špecializovanej na OBW sú riadne vyškolení;

                           b)

                           vybavenie potrebné na vykonávanie príslušných skúšok a úloh je k dispozícii a bolo certifikované podľa smernice Európskeho parlamentu a Rady 2014/31/EÚ (6) alebo smernice Európskeho parlamentu a Rady 2014/32/EÚ (7);

                           c)

                           dielne sú spoľahlivé.

               3.   Dielne špecializované na OBW sa podrobujú týmto auditom:

                           a)

                           minimálne každých päť rokov auditu postupov uplatňovaných pri zaobchádzaní s palubnými vážiacimi zariadeniami, ktorý vykonáva dozorný orgán. Audit sa zameriava na úlohy a činnosti stanovené v bode 1 prílohy V k smernici 2014/45/EÚ; dozorný orgán musí spĺňať požiadavky stanovené v bode 2 uvedenej prílohy;

                           b)

                           neohláseným technickým auditom, ktoré sa môžu vykonať s cieľom skontrolovať zariadenia, inšpekcie, prípadne vykonané kalibrácie.

               4.   Členské štáty prijmú vhodné opatrenia na to, aby sa predišlo konfliktom záujmov medzi dielňami špecializovanými na OBW a dopravnými podnikmi. Najmä ak existuje vážne riziko konfliktu záujmov, a to aj z toho dôvodu, že dopravné podniky vlastnia dielne špecializované na OBW, prijmú sa dodatočné osobitné opatrenia na to, aby sa zabezpečil súlad dielní špecializovaných na OBW s týmto článkom.

               5.   Príslušné orgány členských štátov uverejnia na svojich webových sídlach aktualizovaný zoznam dielní špecializovaných na OBW, ktorý obsahuje aspoň tieto údaje:

                           a)

                           identifikačné číslo a názov dielne [subjektu/subjektov, ktoré ju tvoria];

                           b)

                           poštová adresa;

                           c)

                           e-mailová adresa;

                           d)

                           telefónne číslo.

               6.   Príslušné orgány v členských štátoch dočasne alebo natrvalo odnímu schválenia dielňam špecializovaným na OBW, ktoré si neplnia povinnosti vyplývajúce z tohto nariadenia.

            Článok 6
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 27. mája 2021.
            Bod 1.4 písm. d), body 5.3 a 8.1 prílohy I, príloha II a body 3, 8.2 a 10 prílohy III sa však uplatňujú od 27. mája 2024.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. júla 2019

                  Za Komisiu

                  predseda

               Jean-Claude JUNCKER

            (1)  Smernica Rady 96/53/ES z 25. júla 1996, ktorou sa v Spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave (Ú. v. ES L 235, 17.9.1996, s. 59).

            (2)  Smernica Európskeho parlamentu a Rady 2010/40/EÚ zo 7. júla 2010 o rámci na zavedenie inteligentných dopravných systémov v oblasti cestnej dopravy a na rozhrania s inými druhmi dopravy (Ú. v. ES L 207, 6.8.2010, s. 1).

            (3)  Smernica Európskeho parlamentu a Rady 2014/45/EÚ z 3. apríla 2014 o pravidelnej kontrole technického stavu motorových vozidiel a ich prípojných vozidiel a o zrušení smernice 2009/40/ES (Ú. v. EÚ L 127, 29.4.2014, s. 51).

            (4)  Nariadenie Európskeho parlamentu a Rady (EÚ) č. 165/2014 zo 4. februára 2014 o tachografoch v cestnej doprave, ktorým sa ruší nariadenie Rady (EHS) č. 3821/85 o záznamovom zariadení v cestnej doprave a mení nariadenie Európskeho parlamentu a Rady (ES) č. 561/2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy (Ú. v. EÚ L 60, 28.2.2014, s. 1).

            (5)  Vykonávacie nariadenie Komisie (EÚ) 2016/799 z 18. marca 2016, ktorým sa vykonáva nariadenie Európskeho parlamentu a Rady (EÚ) č. 165/2014, ktorým sa ustanovujú požiadavky na konštrukciu, skúšanie, montáž, prevádzku a opravu tachografov a ich komponentov (Ú. v. EÚ L 139, 26.5.2016, s. 1).

            (6)  Smernica Európskeho parlamentu a Rady 2014/31/EÚ z 26. februára 2014 o harmonizácii právnych predpisov členských štátov týkajúcich sa sprístupňovania váh s neautomatickou činnosťou na trhu (Ú. v. EÚ L 96, 29.3.2014, s. 107).

            (7)  Smernica Európskeho parlamentu a Rady 2014/32/EÚ z 26. februára 2014 o harmonizácii právnych predpisov členských štátov týkajúcich sa sprístupnenia meradiel na trhu (Ú. v. EÚ L 96, 29.3.2014, s. 149).

            PRÍLOHA I

               VŠEOBECNÉ USTANOVENIA TÝKAJÚCE SA PALUBNÝCH VÁžIACICH ZARIADENÍ (ON-BOARD WEIGHING EQUIPMENT, OBW)

            1.   Všeobecné ustanovenia

            1.1.   Do rozsahu pôsobnosti tohto nariadenia patria tieto typy systémov OBW:

                        a)

                        dynamický systém: systém OBW, ktorý určuje hmotnosť tak, že zbiera a spracúva informácie z hodnôt parametrov zaznamenávaných počas pohybu vozidla, ako sú zrýchlenia, ťažná alebo brzdná sila, ktoré sa počas státia vozidla neprejavujú;

                        b)

                        statický systém: systém OBW, ktorý určuje hmotnosť na základe informácií získaných z hodnôt parametrov zaznamenávaných počas státia vozidla, ako je tlak vo vzduchovej pružine.

                  1.2.   Toto nariadenie sa vykonáva v dvoch fázach:

                        a)

                        fáza 1 – OBW uvedené v bode 5.2;

                        b)

                        fáza 2 – OBW uvedené v bode 5.3.

                  1.3.   OBW počíta celkovú hmotnosť a voliteľne aj zaťaženie nápravy.
            1.4.   OBW pozostáva z týchto prvkov:

                        a)

                        jednotka motorového vozidla (motor vehicle unit, MVU) umiestnená v motorovom vozidle;

                        b)

                        voliteľná jednotka prípojného vozidla (trailer unit, TU) umiestnená v prívese alebo návese;

                        c)

                        snímače;

                        d)

                        vo fáze 2 stanica C-ITS v každom z vozidiel, ktorá je vybavená buď MVU, alebo TU.

                  1.5.   MVU aj TU môžu pozostávať z jedného procesora alebo môžu byť rozdelené na viacero procesorov.
            2.   Jednotka motorového vozidla (MVU)

            MVU plní tieto funkcie:

                        a)

                        ak je k dispozícii TU, prijíma z TU údaje o zaťažení náprav;

                        b)

                        zbiera údaje o hmotnosti zo snímačov v motorovom vozidle;

                        c)

                        spracúva dostupné informácie a vypočítava príslušné hmotnostné hodnoty.

                  3.   Jednotka prípojného vozidla (TU)

            Ak je TU namontovaná, plní tieto funkcie:

                        a)

                        zbiera údaje o hmotnosti zo snímačov v prívese alebo návese, spracúva dostupné informácie a na základe týchto údajov vypočítava zaťaženia náprav;

                        b)

                        prenáša hodnoty zaťaženia náprav do motorového vozidla.

                  4.   Výpočet hmotnosti

            4.1.   V prípade dynamických systémov sa prvá hmotnostná hodnota vypočíta najneskôr 15 minút po tom, ako sa vozidlo pohne dopredu, a potom sa prepočítava najmenej každých 10 minút.
            4.2.   V prípade statických systémov sa hmotnostné hodnoty vypočítavajú pri zapnutom zapaľovaní a stojacom vozidle každú minútu.
            4.3.   Hmotnosť sa vypočítava s rozlíšením najmenej 100 kg.
            5.   Výmena informácií medzi motorovým vozidlom a prívesmi alebo návesmi jazdnej súpravy

            5.1.   Každý príves alebo náves poskytuje motorovému vozidlu v súlade s bodmi 5.2, prípadne 5.3 hmotnostné hodnoty, ktoré vypočíta.
            5.2.   OBW fázy 1
            5.2.1.   Každému prívesu alebo návesu sa v rámci dynamického prideľovania adresy podľa normy ISO 11992-2:2014 pridelí pozícia v jazdnej súprave.
            5.2.2.   Po uskutočnení fázy pridelenia adresy prenesie TU každého prívesu alebo návesu do MVU v súlade s opisom uvedeným v bodoch 6.5.4.7 a 6.5.5.42 normy ISO 11992-2:2014 súčet zaťažení náprav alebo zaťaženie nápravy.
            5.2.3.   Správa o súčte zaťažení náprav alebo o zaťažení nápravy musí byť v súlade so špecifikáciami stanovenými v norme ISO 11992-2:2014 pre typy správ EBS22 a RGE22.
            5.2.4.   Formát, smerovanie a všeobecné rozsahy hodnôt parametrov správ musia byť v súlade s bodmi 6.1, 6.3 a 6.4 normy ISO 11992-2:2014.
            5.3.   OBW fázy 2
            Informácie medzi motorovým vozidlom a ťahanými prívesmi alebo návesmi sa vymieňajú prostredníctvom staníc C-ITS uvedených v prílohe II.
            5.4.   Pre OBW fázy 1 a OBW fázy 2 sa môžu použiť rôzne špecifikácie za predpokladu, že zariadenie OBW v motorovom vozidle a v prívesoch alebo návesoch je s nimi kompatibilné.
            6.   Príprava údajov a ich prenos do jednotky DSRC-VU

            Prenos údajov palubného vážiaceho systému (on-board weighing system, OWS) do modulu DSRC-VU prostredníctvom MVU (vo fáze 1) alebo stanice C-ITS v motorovom vozidle (vo fáze 2) sa uskutočňuje v súlade s prílohou III.

               Obrázok 1

               Príklad usporiadania OBW v jazdnej súprave zostavenej z ťahača a návesu vo fáze 1

            Výmena informácií medzi MVU a TU podľa ISO 11992-2:2014
            TU
            DSRC-VU
            MVU
            Snímače návesu
            Náves
            Snímače motor-ového vozidla
            Motorové vozidlo

               Obrázok 2

               Príklad usporiadania OBW v jazdnej súprave zostavenej z ťahača a návesu vo fáze 2

            TU
            C-ITS
            C-ITS
            DSRC-VU
            MVU
            7.   Informácie o hmotnosti pre vodiča

            Vodičovi sa na displeji musí zobrazovať aspoň informácia o celkovej hmotnosti.
            8.   Presnosť

            8.1.   Presnosť vypočítanej hmotnosti musí byť ± 5 % alebo vyššia, ak je vozidlo naložené na viac ako 90 % svojej maximálnej povolenej hmotnosti.
            8.2.   Bez toho, aby bol dotknutý bod 8.1, môže byť presnosť v prípade OBW fázy 1 ± 10 % alebo vyššia.

            PRÍLOHA II

               OSOBITNÉ USTANOVENIA PRE OBW FÁZY 2

            1.   Táto príloha sa vzťahuje výlučne na OBW fázy 2.
            2.   Motorové vozidlo a prívesy alebo návesy jazdnej súpravy, ktoré disponujú jednotkou prípojného vozidla (trailer unit, TU), musia byť vybavené stanicou C-ITS pripojenou na jednotku motorového vozidla (MVU) alebo TU príslušného vozidla. MVU a TU môžu byť integrované do príslušných staníc C-ITS.
            3.   MVU a TU prenášajú do staníc C-ITS, ku ktorým sú pripojené, informácie potrebné na prenos správ v súlade s bodom 4.3 tejto prílohy.

               Obrázok 3

               Príklad toku správ v OBW fázy 2

            Snímač
            Snímač
            Údaje zo snímača na výpočet hmotnosti
            Zaťaženia náprav prívesu alebo návesu, narušenie bezpečnosti...
            Zaťaženia náprav motorového vozidla, celková hmotnosť, narušenie bezpečnosti...
            Stanica C-ITS
            Zaťaženia náprav prívesu alebo návesu, narušenie bezpečnosti, chyba komunikácie
            Stanica C-ITS
            Údaje zo snímača na výpočet hmotnosti
            TU
            MVU
            OBW prípojného vozidla
            OBW motorového vozidlae
            4.   Výmena informácií medzi motorovým vozidlom a prívesom alebo návesom
            4.1.   Informácie o hmotnosti sa medzi motorovým vozidlom a ťahanými prívesmi alebo návesmi vymieňajú prostredníctvom bezdrôtového pripojenia vytvoreného medzi stanicami C-ITS motorového vozidla a stanicami C-ITS prívesov alebo návesov v súlade s normou EN 302 663-V1.1.1, s výnimkou bodu 4.2.1, normami EN 302 636-4-1-V1.3.1, EN 302 636-5.1-V2.1.1 a s európskou normou o aplikácii OBW pre C-ITS, ktorú vypracuje ETSI.
            4.2.   Správy, ktoré si vymieňajú stanice C-ITS, musia byť zabezpečené tak, ako sa stanovuje v bode 5.1.
            4.3.   Medzi stanicami C-ITS sa prenášajú tieto informácie:

                        a)

                        zaťaženia náprav ťahaných prívesov alebo návesov;

                        b)

                        správy obsahujúce udalosti „chyba komunikácie OBW“: udalosť „chyba komunikácie OBW“ sa spustí, keď stanice C-ITS pri viac ako troch pokusoch nedokážu medzi sebou nadviazať zabezpečenú komunikáciu v súlade s bodom 5.1;

                        c)

                        správy obsahujúce udalosť „pokus o narušenie zabezpečenia“: udalosť „pokus o narušenie zabezpečenia“ sa spustí, keď OBW zistí pokus o manipuláciu s OBW, ako sa stanovuje v bode 5.2 a v dodatku.

                  4.4.   Formát správ potrebných pre fázu pridelenia adresy a na prenos informácií uvedených v bode 4.3 sa stanoví v norme o aplikácii OBW uvedenej v bode 4.1.
            5.   Bezpečnostné ustanovenia
            5.1.   Zabezpečená komunikácia medzi stanicami C-ITS
            5.1.1.   Komunikácia medzi stanicami C-ITS sa zabezpečuje v súlade s európskou normou ETSI TS 103 097-V1.3.1 a európskou normou o aplikácii OBW pre C-ITS uvedenou v bode 4.1.
            5.1.2.   V súlade s certifikačnou politikou pre zavedenie a prevádzku európskych kooperatívnych inteligentných dopravných systémov, ktorú prijala Komisia, musia stanice C-ITS získať:

                        a)

                        osvedčenie o registrácii od registračného orgánu, ktorým sa schvaľujú na prevádzku ako stanice C-ITS na účely palubného váženia;

                        b)

                        niekoľko autorizačných tiketov od schvaľovacieho orgánu, ktorými sa povoľuje ich prevádzka ako súčasti OBW v prostredí C-ITS.

                  5.2.   Ochrana pred pokusmi o narušenie zabezpečenia
            Ochrana OBW fázy 2 pred pokusmi o narušenie zabezpečenia sa vykonáva v súlade s dodatkom k tejto prílohe.

               DODATOK K PRÍLOHE II

                  CERTIFIKÁCIA ZABEZPEČENIA PRE OBW FÁZY 2

               1.   Zabezpečenie MVU a TU musí byť certifikované podľa schémy spoločných kritérií. V tomto dodatku sa MVU a TU ďalej označujú ako „OBW-VU“.
               2.   Minimálne požiadavky na zabezpečenie, ktoré musia OBW-VU splniť, sa vymedzia podľa schémy spoločných kritérií v cieli zabezpečenia (security target, ST).
               3.   ST vypracuje výrobca zariadenia, ktoré sa má certifikovať, a schváli ho vládny certifikačný orgán pre zabezpečenie IT organizovaný v pracovnej skupine pre spoločnú interpretáciu (Joint Interpretation Working Group, JIWG), ktorá poskytuje podporu pre vzájomné uznávanie certifikátov pod záštitou európskej dohody SOGIS-MRA (dohoda o vzájomnom uznávaní certifikátov hodnotenia zabezpečenia informačných technológií).
               4.   Zabezpečenie brány V2X a hardvérového modulu zabezpečenia staníc C-ITS musí byť certifikované na základe profilov ochrany brány V2X a hardvérového modulu zabezpečenia, ktoré vypracovalo konzorcium Car2Car Communication Consortium.
               5.   Certifikácia zabezpečenia OBW-VU musí mať úroveň istoty EAL2. Ak sa však ako MVU používa tachograf, musí sa certifikovať na základe úrovne istoty EAL4 posilnenej o prvky zabezpečenia ATE_DPT.2 a AVA_VAN.5, ako sa stanovuje v dodatku 10 k prílohe IC k nariadeniu (EÚ) 2016/799.
               6.   Aktíva chránené cieľom ST
               Predmetom ochrany sú tieto aktíva:

                           a)

                           Správa OBW-VU: každá správa odoslaná alebo prijatá príslušným modulom OBW-VU, ktorá obsahuje informácie potrebné na výpočet hmotnosti.
                           Príslušné moduly OBW sú tie hardvérové a softvérové jednotky OBW-VU, ktoré spracúvajú informácie, ktoré v prípade útoku môžu spôsobiť, že OBW nesprávne vypočíta celkovú hmotnosť alebo zaťaženie nápravy.
                           Zariadenie OBW-VU môže byť v súlade s bodom 1.5 prílohy I tvorené jedným príslušným modulom alebo sa môže skladať z rôznych príslušných modulov, pričom v takom prípade musia byť v ST identifikované.

                           b)

                           Správa o hmotnosti: správa obsahujúca údaj o celkovej hmotnosti alebo o zaťažení nápravy podľa výpočtu OBW-VU.

                           c)

                           Kalibračné údaje: informácie, ktoré sú vložené do pamäte OBW-VU na účely jeho kalibrácie.

                           d)

                           Informácie o audite: informácie o pokusoch o narušenie zabezpečenia zodpovedajúcich hrozbám uvedeným v tomto dodatku.

                           e)

                           Softvér OBW-VU: softvér používaný v OBW-VU na vykonávanie a podporu jeho funkcií, ktorý je relevantný pre výpočet hmotnosti a zisťovanie pokusov o narušenie zabezpečenia.

                  Obrázok 4

                  Príklad správ OBW-VU a správ o hmotnosti, ktoré sa majú chrániť v jednotke MVU pozostávajúcej z dvoch príslušných modulov

               Príslušný modul 1: prijme údaje o zaťažení náprav a vypočíta celkovú hmotnosť motorového vozidla alebo jazdnej súpravy
               Správa o hmot-nosti: zaťažene náprav motorového vozidla
               Správa OBW: nespracované údaje
               Správa o hmotnosti: zaťaženie náprav motor-ového vozidla, celková hmotnosť
               Príslušný modul 2: prijme nespracované údaje zo snímačov a vypočíta zaťaženia náprav motorového vozidla
               MVU
               Stanica C-ITS
               Snímač
               OBW Motor vehicle
               7.   Hrozby, ktoré sa majú zohľadniť v ST
               V ST sa zohľadnia tieto hrozby:

                           a)

                           T.OBW-VU_message_spoof: útočník by mohol sfalšovať správy OBW-VU tak, aby zariadenie nesprávne vypočítalo celkovú hmotnosť alebo zaťaženie náprav.

                           b)

                           T.OBW-VU_message_tamper: útočník by mohol zmanipulovať správy OBW-VU tak, aby zariadenie nesprávne vypočítalo celkovú hmotnosť alebo zaťaženie náprav.

                           c)

                           T.Weight_message_spoof: útočník by mohol sfalšovať správy o hmotnosti tak, aby sa pozmenila hmotnosť, ktorú vypočítalo OBW-VU.

                           d)

                           T.Weight_message_tamper: útočník by mohol zmanipulovať správy o hmotnosti tak, aby sa pozmenila hmotnosť, ktorú vypočítalo OBW-VU.

                           e)

                           T.Audit_spoof: útočník by mohol sfalšovať správy s informáciami o audite.

                           f)

                           T.Audit_tamper: útočník by mohol zmanipulovať správy s informáciami o audite.

                           g)

                           T.Calibration_tamper: útočník by mohol ako kalibračné údaje vložiť nesprávne hodnoty, aby spôsobil, že OBW-VU nesprávne vypočíta hmotnosť.

                           h)

                           T.Software_tamper: útočník by mohol pozmeniť alebo nahradiť softvér OBW-VU s cieľom zmeniť normálny výpočet hmotnosti.

                           i)

                           T.Stored_Data_tamper: útočník by sa mohol pokúsiť o zmenu alebo vymazanie relevantných informácií uložených v OBW-VU vrátane informácií o audite.

                     8.   Pre OBW-VU platia tieto ciele zabezpečenia:

                           a)

                           O.Plausibility_validation: OBW-VU na základe hodnovernosti informácií zo správy prichádzajúcej do príslušného modulu buď zo snímačov, alebo z iného modulu overí, či sú tieto informácie dôveryhodné.

                           b)

                           O.OBW-VU_stored_information_protection: OBW-VU musí byť schopné chrániť uložený softvér a údaje pred manipuláciou.

                           c)

                           O.Notification: OBW-VU musí byť schopné oznámiť pokus o narušenie zabezpečenia.

                     9.   Odôvodnenie

                           a)

                           Hrozba T.OBW-VU_message_spoof je pokrytá cieľom O.Plausibility_validation a O.Notification.

                           b)

                           Hrozba T.OBW-VU_message_tamper je pokrytá cieľom O.Plausibility_validation a O.Notification.

                           c)

                           Hrozba T.Weight_message_spoof je pokrytá cieľom O.Plausibility_validation a O.Notification.

                           d)

                           Hrozba T.Weight_message_tamper je pokrytá cieľom O.Plausibility_validation a O.Notification.

                           e)

                           Hrozba T.Audit_spoof je pokrytá cieľom O.Plausibility_validation a O.Notification.

                           f)

                           Hrozba T.Calibration_tamper je pokrytá cieľom O.Plausibility_validation a O.Notification.

                           g)

                           Hrozba T.Software_tamper je pokrytá cieľom O.OBW-VU_stored_information_protection a O.Notification.

                           h)

                           Hrozba T.Stored_data_tamper je pokrytá cieľom O.OBW-VU_stored_information_protection a O.Notification.

                  Tabuľka 1

                  Odôvodnenie cieľov zabezpečenia

                           O.Plausibility_validation

                           O.OBW-VU_stored_information_protection

                           O.Notification

                           T.OBW_message_spoof

                           X

                           X

                           T.OBW_message_tamper

                           X

                           X

                           T.Weight_message_spoof

                           X

                           X

                           T.Weight_message_tamper

                           X

                           X

                           T.Audit_spoof

                           X

                           X

                           T.Audit_tamper

                           X

                           X

                           T.Calibration_tamper

                           X

                           X

                           T.Software_tamper

                           X

                           X

                           T.Stored_data_tamper

                           X

                           X

            PRÍLOHA III

               PRÍPRAVA ÚDAJOV A PRENOS INFORMÁCIÍ DO SNÍMAČA REDCR

            1.   V tejto prílohe, ktorá dopĺňa dodatok 14 k prílohe IC k nariadeniu (EÚ) 2016/799 (ďalej len „dodatok 14“), sa špecifikujú požiadavky na prípravu a prenos údajov OWS z motorového vozidla do snímača komunikačného zariadenia na diaľkovú včasnú detekciu (remote early detection communication reader, REDCR).
            2.   Prenos údajov palubného vážiaceho systému (on-board weighing system, OWS) v prípade OBW fázy 1
            2.1.   Jednotka motorového vozidla (motor vehicle unit, MVU) poskytuje údaje OWS jednotke vozidla na vyhradenú komunikáciu s krátkym dosahom (dedicated short range communication vehicle unit, DSRC-VU).
            2.2.   MVU:

                        2.2.1.

                        z informácií získaných z MVU a jednotky prípojného vozidla (trailer unit, TU) vytvorí údaje OWS podľa štruktúry stanovenej v bode 6;

                        2.2.2.

                        zašle údaje OWS jednotke DSRC-VU na účely ich ďalšieho prenosu do snímača REDCR.

               Obrázok 5

               Prenos údajov OWS z MVU do snímača REDCR v prípade OBW fázy 1

            Údaje OWS
            DSRC-VU
            Údaje OWS
            MVU
            REDCR
            OBW motorového vozidla
            3.   Prenos údajov OWS v prípade OBW fázy 2
            3.1.   Stanica C-ITS v motorovom vozidle poskytne údaje OWS jednotke DSRC-VU.

               Obrázok 6

               Prenos údajov OWS zo stanice C-ITS do snímača REDCR v prípade OBW fázy 2

            Zabezpečené údaje OWS
            Zabezpe-čené údaje OWS
            DSRC-VU
            Stanica C-ITSv motorovom vozidle
            REDCR
            OBW motorového vozidla
            3.2.   Stanica C-ITS v motorovom vozidle:

                        3.2.1.

                        z informácií získaných z MVU a zo staníc C-ITS ťahaných prívesov alebo návesov vytvorí údaje OWS podľa štruktúry stanovenej v bode 6;

                        3.2.2.

                        údaje OWS zabezpečí, ako sa stanovuje v bode 8, a

                        3.2.3.

                        zašle údaje OWS jednotke DSRC-VU na účely ich ďalšieho prenosu do snímača REDCR.

                  4.   Prenos údajov medzi DSRC-VU a buď MVU (fáza 1), alebo stanicou C-ITS v motorovom vozidle (fáza 2) sa realizuje podľa bodu 5.6 doplnku 14, pričom VU sa v závislosti od fázy chápe buď ako MVU, alebo ako stanica C-ITS.
            5.   Komunikácia medzi DSRC-VU a snímačom REDCR
            5.1.   Ako sa uvádza v smernici Rady 96/53/ES, komunikácia medzi DSRC-VU a snímačom REDCR sa uskutočňuje prostredníctvom rozhrania vymedzeného v normách CEN DSRC EN 12253, EN 12795, EN 12834, EN 13372 a ISO 14906.
            5.2.   Transakčný protokol na sťahovanie údajov OWS prostredníctvom spojenia s rozhraním DSRC 5,8 GHz je rovnaký ako protokol používaný pre údaje aplikácie RTM v bode 5.4.1 dodatku 14; jediným rozdielom je, že objektový identifikátor, ktorý súvisí s normou TARV, odkazuje na normu ISO 15638 (TARV) časť 20, ktorá sa vzťahuje na WOB/OWS.
            5.3.   Príkazy, ktoré sa používajú na transakciu OWS, sú rovnaké ako príkazy stanovené v bode 5.4.2 dodatku 14 pre transakciu RTM.
            5.4.   Postupnosť príkazov snímania údajov OWS je rovnaká ako postupnosť stanovená v bode 5.4.3 dodatku 14 pre údaje RTM.
            5.5.   Mechanizmus prenosu údajov a opis transakcie DSRC sú rovnaké, ako mechanizmus a opis stanovené v bodoch 5.4.6 a 5.4.7 dodatku 14. Tabuľka jednotky vozidla sa však na prenos údajov OWS musí prispôsobiť. Preto sa objektový identifikátor Rtm-ContextMark nahradí identifikátorom Ows-ContextMark, ktorý odkazuje na normu ISO 15638 (TARV) časť 20, ktorá sa vzťahuje na WOB/OWS.
            5.6.   Parametre fyzického rozhrania DSRC sú rovnaké ako parametre stanovené v bode 5.3 doplnku 14.
            6.   Štruktúra údajov
            Modul ASN.1 pre údaje DSRC v rámci aplikácie OWS je vymedzený takto:

            7.   Prvky údajov OWS, vykonávané činnosti a vymedzenie pojmov:
            Údaje OWS vypočíta buď MVU (fáza 1), alebo stanica C-ITS v motorovom vozidle (fáza 2) podľa tabuľky 1.

               Tabuľka 1

               Prvky údajov OWS, vykonávané činnosti a vymedzenie pojmov

                        Prvok OWSData

                        Činnosť, ktorú vykonáva stanica C-ITS v motorovom vozidle

                        Poznámka

                        Vymedzenie údajov podľa ASN.1

                        OWS1
                        Celková hmotnosť

                        Vygeneruje sa celočíselná hodnota.

                        Naposledy nameraná celková hmotnosť

                        recordedWeight
                        INTEGER (0..65535),

                        OWS2
                        Maximálna technicky prípustná hmotnosť naloženého vozidla

                        Vygeneruje sa celočíselná hodnota.

                        Maximálna technicky prípustná hmotnosť naloženého vozidla podľa údajov výrobcu

                        maximumTechnicalWeight
                        INTEGER (0..65535)

                        OWS3
                        Konfigurácia náprav vozidla

                        Vygeneruje sa oktetový reťazec veľkosti 4.

                        Konfigurácia náprav

                        axlesConfiguration
                        OCTET STRING SIZE (4),

                        OWS4
                        Zaťaženie nápravy

                        Vygeneruje sa oktetový reťazec veľkosti 26.

                        Zaťaženie na nápravu

                        axlesRecordedWeight
                        OCTET STRING SIZE (26),

                        OWS5
                        Čas zaznamenania celkovej hmotnosti

                        Vygeneruje sa celočíselná hodnota.
                        Hodnota pre OWS2 sa nastaví na čas aktuálneho záznamu celkovej hmotnosti.

                        Časová pečiatka aktuálnej zaznamenanej hmotnosti

                        tp15638Timestamp
                        INTEGER (0..4294967295),

                        OWS6
                        Chyba komunikácie DSRC

                        Vygeneruje sa booleovská hodnota.
                        Premennej tp15638DSRCcommunicationError sa priradí hodnota TRUE, ak zariadenie OBW počas posledných 30 dní narazilo minimálne na jednu udalosť typu chyba komunikácie s DSRC-VU.
                        INAK: ak sa počas posledných 30 dní nevyskytli žiadne udalosti, priradí sa hodnota FALSE.

                        1 (TRUE) označuje chybu komunikácie medzi OBW a DSRC-VU za posledných 30 dní

                        tp15638DSRCcommunicationError,
                        BOOLEAN,

                        OWS7
                        Chyba komunikácie OBW

                        Vygeneruje sa booleovská hodnota.
                        Premennej tp15638CommunicationError sa priradí hodnota TRUE, ak zariadenie OBW počas posledných 30 dní narazilo minimálne na jednu udalosť typu chyba komunikácie v rámci OBW.
                        INAK: ak sa počas posledných 30 dní nevyskytli žiadne udalosti, priradí sa hodnota FALSE.

                        1 (TRUE) označuje chybu komunikácie v OBW za posledných 30 dní

                        tp15638OBWCommunicationError,
                        BOOLEAN,

                        OWS8
                        Pokus o narušenie zabezpečenia

                        Vygeneruje sa booleovská hodnota.
                        Premennej tp15638SecurityBreachAttempt sa priradí hodnota TRUE, ak zariadenie OBW za posledné 2 roky zaznamenalo minimálne jednu udalosť typu pokus o narušenie zabezpečenia.
                        INAK: ak sa za posledné 2 roky nevyskytli žiadne udalosti typu pokus o narušenie zabezpečenia, priradí sa hodnota FALSE.

                        1 (TRUE) označuje pokus o narušenie zabezpečenia OBW počas posledných 2 rokov

                        tp15638SecurityBreachAttempt
                        BOOLEAN,

                  kde

                        a)

                        recordedWeight predstavuje celkovú hmotnosť vozidla alebo jazdnej súpravy nameranú s rozlíšením 10 kg, ako sa vymedzuje v norme EN ISO 14906. Napríklad hodnota 2 500 predstavuje hmotnosť 25 ton.

                        b)

                        axlesConfiguration predstavuje konfiguráciu vozidla alebo jazdnej súpravy podľa počtu náprav.
                        Konfigurácia je vymedzená s bitovou maskou 20 bitov (prevzatou z normy EN ISO 14906).
                        Bitová maska 2 bity predstavuje konfiguráciu nápravy v tomto formáte:

                                    —

                                    Hodnota 00B znamená, že hodnota je „nedostupná“, pretože vozidlo nemá vybavenie na získanie zaťaženia danej nápravy.

                                    —

                                    Hodnota 01B znamená, že daná náprava nie je prítomná.

                                    —

                                    Hodnota 10B znamená, že náprava je prítomná a že zaťaženie bolo vypočítané, získané a je uvedené v poli axlesRecordedWeight.

                                    —

                                    Hodnota 11B je vyhradená na budúce použitie.

                              Posledných 6 bitov je vyhradených na budúce použitie (reserved for future uses, RFU).

                           Tabuľka 2

                           Distribúcia bitov pre OWS2

                                    Počet náprav

                                    Počet náprav na ťahači

                                    Počet náprav na prípojnom vozidle

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    00/01/10/11

                                    RFU
                                    (6 bitov)

                        c)

                        axlesRecordedWeight predstavuje špecifickú hmotnosť zaznamenanú pre každú nápravu s rozlíšením 10 kg. Na každú nápravu sa používajú dva oktety. Napríklad hodnota 150 predstavuje hmotnosť 1 500 kg.

                        d)

                        maximumTechnicalWeight predstavuje maximálnu technicky prípustnú hmotnosť naloženého vozidla alebo jazdnej súpravy podľa údajov výrobcu. Táto hodnota sa uvádza len pre fázu 2. Pre fázu 1 sa priradí hodnota 0.

                  8.   Podpis údajov OWS
            8.1.   Vo fáze 1 sa údaje OWS nepodpisujú, z MVU do zariadenia DSRC-VU sa údaje OWS prenášajú ako nezašifrovaný text.
            8.2.   Vo fáze 2 sa údaje OWS podpíšu v stanici C-ITS motorového vozidla a prenesú sa z nej do zariadenia DSRC-VU, a to v súlade s týmito ustanoveniami:

                        8.2.1.

                        Zabezpečená štruktúra údajov musí byť vytvorená tak, ako sa stanovuje v bodoch 5.1 a 5.2 ETSI TS 103 097-V1.3.1.

                        8.2.2.

                        Pre typ SignedData uvedený v bode 5.2 ETSI TS 103 097-V1.3.1 musia platiť tieto obmedzenia:

                                    a)

                                    Typ HashAlgorithm sa nastaví na sha256.

                                    b)

                                    Typ SignerIdentifier sa nastaví na „digest“.

                                    c)

                                    Typ SignedDataPayload sú údaje OWS, ako sa stanovuje v bode 7.

                                    d)

                                    Typ HeaderInfo sa obmedzí tak, aby mal tieto hlavičky zabezpečenia:

                                                —

                                                Komponent psid sa nastaví na hodnotu 0.

                                                —

                                                Komponent generationTime, ako sa vymedzuje v norme IEEE 1609.2.

                                                —

                                                Komponent expiryTime nesmie byť prítomný.

                                                —

                                                Komponent generationLocation nesmie byť prítomný.

                                                —

                                                Komponent p2pcdLearningRequest nesmie byť prítomný.

                                                —

                                                Komponent missingCrlIdentifier nesmie byť prítomný.

                                                —

                                                Komponent encryptionKey nesmie byť prítomný.

                                                —

                                                Komponent inlineP2pcdRequest nesmie byť prítomný.

                                                —

                                                Komponent requestedCertificate nesmie byť prítomný.

                        8.2.3.

                        Modul ASN.1 pre typ Signature je vymedzený takto:

                        8.2.4.

                        Podpisový certifikát je certifikát v autorizačnom tikete, ktorý stanica C-ITS používa pri transakcii medzi stanicou C-ITS a snímačom REDCR v súlade s bodom 6 ETSI TS 103 097-V1.3.1.

                        8.2.5.

                        Pri prijatí správy snímač REDCR certifikát overí a na čítanie podpisu údajov OWS použije verejný kľúč obsiahnutý v tomto certifikáte.

                  9.   Aplikačný protokol a spracovanie chýb sú v prípade údajov OWS rovnaké, ako sa stanovuje v bodoch 5.6.2 a 5.7 doplnku 14.
            10.   Vo fáze 2 sa údaje OWS môžu namiesto prostredníctvom zariadenia DSRC-VU doručiť aj prostredníctvom stanice C-ITS v motorovom vozidle priamo na snímač REDCR orgánu presadzovania dodržiavania predpisov. V takom prípade bude snímač REDCR slúžiť aj ako stanica C-ITS.

            PRÍLOHA IV

               PRAVIDELNÉ INŠPEKCIE

            1.   Palubné vážiace zariadenia (on-board weighing equipment, OBW) sa musia podrobovať pravidelným inšpekciám spočívajúcim vo vážení vozidla alebo jazdnej súpravy na certifikovaných vážiacich zariadeniach v súlade s článkom 5 ods. 2 písm. b) tohto nariadenia, ako sú napríklad prenosné vážiace podložky alebo mostové váhy.
            2.   Inšpekcii podliehajú tieto vozidlá:

                        a)

                        motorové vozidlá;

                        b)

                        prívesy a návesy vybavené jednotkou prípojného vozidla (trailer unit, TU).

                  3.   Prívesy a návesy podliehajúce inšpekcii podľa bodu 2 sa musia podrobiť inšpekcii pripojené k motorovému vozidlu. Motorové vozidlá určené na ťahanie návesov sa podrobia inšpekcii s pripojeným návesom.
            4.   Pravidelná inšpekcia pozostáva z:

                        a)

                        trojzáťažovej skúšky, ktorá sa vykoná dva roky po registrácii vozidla a potom každé štyri roky;

                        b)

                        jednozáťažovej skúšky, ktorá sa vykoná dva roky po prvej trojzáťažovej skúške a potom každé štyri roky.

               Tabuľka 3

               Poradie vykonávania pravidelných inšpekcií

                        Skúška

                        Troj-záťažová

                        Jedno-záťažová

                        Troj-záťažová

                        Jedno-záťažová

                        Troj-záťažová

                        Jedno-záťažová

                        Troj-záťažová

                        …

                        Počet rokov po dátume registrácie vozidla

                        2

                        4

                        6

                        8

                        10

                        12

                        14

                        …

                  5.   Trojzáťažová skúška
            Trojzáťažová skúška sa uskutočňuje tak, že vozidlo sa zaťaží troma rôznymi záťažami, ktorých hodnoty sa vypočítajú takto:

                        a)

                        záťaž od 45 % do 55 % maximálnej technicky prípustnej hmotnosti naloženého vozidla;

                        b)

                        záťaž od 65 % do 75 % maximálnej technicky prípustnej hmotnosti naloženého vozidla;

                        c)

                        záťaž od 90 % do 100 % maximálnej technicky prípustnej hmotnosti naloženého vozidla.

                  6.   Jednozáťažová skúška sa uskutočňuje tak, že vozidlo sa zaťaží záťažou, ktorá zodpovedá minimálne 90 % maximálnej technicky prípustnej hmotnosti naloženého vozidla.
            7.   V prípade prívesov a návesov vybavených TU a motorových vozidiel určených na ťahanie návesov sa záťaže v bodoch 5 a 6 vypočítajú vzhľadom na maximálnu technicky prípustnú hmotnosť naloženej jazdnej súpravy.
            8.   Osobitné ustanovenia pre dynamické OBW
            8.1.   Ak maximálna technicky prípustná hmotnosť naloženého vozidla alebo naloženej jazdnej súpravy presahuje maximálnu povolenú hmotnosť, záťaže v bodoch 5 a 6 sa vypočítajú vzhľadom na maximálnu povolenú hmotnosť.
            8.2.   Aby sa získala hodnota záťaže z OBW, musí vozidlo alebo jazdná súprava prejsť určitú vzdialenosť za osobitných podmienok, ktoré sa špecifikujú v usmerneniach výrobcu.
            9.   Inšpekcia sa považuje za neúspešnú, ak:

                        a)

                        hodnota záťaže zobrazovaná OBW, ktorá zodpovedá záťaži od 90 % do 100 % maximálnej technicky prípustnej hmotnosti naloženého vozidla uvedenej v bode 5 písm. c), nie je v súlade s hodnotami nameranými certifikovaným vážiacim zariadením s presnosťou stanovenou v bode 8 prílohy I a

                        b)

                        hodnoty záťaže zobrazované OBW, ktoré zodpovedajú záťažiam od 45 % do 55 % a od 65 % do 75 % maximálnej technicky prípustnej hmotnosti naloženého vozidla uvedeným v bode 5 písm. a) a b), nie sú v súlade s hodnotami nameranými certifikovaným vážiacim zariadením s presnosťou ± 15 %.

                  10.   Ak je inšpekcia neúspešná, OBW sa najneskôr dva mesiace po predchádzajúcej inšpekcii musí podrobiť novej inšpekcii.
            11.   Flexibilita pravidelných inšpekcií:
            S cieľom uľahčiť vykonávanie pravidelných inšpekcií v prípade špecifických typov vozidiel a v záujme zníženia vplyvu pravidelných inšpekcií na bežné činnosti vodičov a dopravcov môžu členské štáty pre vozidlá registrované na ich území zvážiť uplatňovanie týchto flexibilných úprav:

                        a)

                        tri hodnoty záťaže uvedené v bode 5 možno získať v priebehu troch mesiacov;

                        b)

                        skutočné váženie vozidla sa môže vykonať na certifikovaných vážiacich zariadeniach, ktoré nie sú súčasťou vybavenia dielní špecializovaných na OBW uvedených v článku 5 tohto nariadenia, ak na operáciu váženia dohliada zamestnanec dielne špecializovanej na OBW. Vlastník vozidla predloží dielni špecializovanej na OBW doklady o tom, že váženie sa uskutočnilo na certifikovanom vážiacom zariadení;

                        c)

                        v prípade vozidiel alebo jazdných súprav, ktorých špecifická konfigurácia technicky znemožňuje prekročiť počas bežného používania maximálnu povolenú hmotnosť (napr. automobilové cisterny), môžu mať záťaže uvedené v bodoch 5 a 6 iné hodnoty; v prípade trojzáťažovej skúšky musí byť rozdiel medzi dvoma po sebe nasledujúcimi záťažami minimálne 15 % maximálnej povolenej hmotnosti.


title: Vykonávacie Nariadenie Komisie (EÚ) 2019/1927 z 19. novembra 2019 o výnimkách z pravidiel pre výrobky s pôvodom stanovených v Dohode o voľnom obchode medzi Európskou úniou a Singapurskou republikou, ktoré sa uplatňujú v medziach ročných kvót na určité výrobky zo Singapuru

text:
                  20.11.2019

                  SK

                  Úradný vestník Európskej únie

                  L 299/45

         VYKONÁVACIE NARIADENIE KOMISIE (EÚ) 2019/1927
         z 19. novembra 2019
         o výnimkách z pravidiel pre „výrobky s pôvodom“ stanovených v Dohode o voľnom obchode medzi Európskou úniou a Singapurskou republikou, ktoré sa uplatňujú v medziach ročných kvót na určité výrobky zo Singapuru
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä jeho článok 58 ods. 1,
         keďže:

                     (1)

                     V súlade s rozhodnutím Rady (EÚ) 2018/1599 (2) bola 19. októbra 2018 podpísaná Dohoda o voľnom obchode medzi Európskou úniou a Singapurskou republikou. Uzavretie uvedenej dohody (ďalej len „dohoda“) bolo v mene Únie schválené rozhodnutím Rady (EÚ) 2019/1875 (3).

                     (2)

                     Protokol 1 k dohode sa týka vymedzenia pojmu „výrobky s pôvodom“ a metód administratívnej spolupráce. V prílohe B k uvedenému protokolu sa stanovuje zoznam opracovania alebo spracovania, ktoré sa má vykonať na nepôvodných materiáloch, aby mohol vyrobený výrobok získať status pôvodu. V dodatku k uvedenej prílohe [uvádzanému ako príloha Ba)] sa stanovujú alternatívne pravidlá, ktoré sa môžu uplatňovať namiesto pravidiel stanovených v prílohe B pre určité výrobky, ktoré sa majú považovať za výrobky s pôvodom v Singapure, ale využívanie týchto alternatívnych pravidiel je obmedzené ročnou kvótou.

                     (3)

                     Výrobky, na ktoré sa vzťahujú alternatívne pravidlá stanovené v prílohe Ba), sa môžu dovážať do Únie za predpokladu, že spĺňajú podmienky stanovené v prílohe Ba).

                     (4)

                     Ročné kvóty stanovené v prílohe Ba) by sa mali spravovať na základe časového poradia dátumov prijatia colných vyhlásení na prepustenie do voľného obehu v súlade s pravidlami správy colných kvót stanovenými vo vykonávacom nariadení Komisie (EÚ) 2015/2447 (4).

                     (5)

                     Ako sa uvádza v príslušnom oznámení uverejnenom v Úradnom vestníku Európskej únie (5), dohoda nadobudne platnosť 21. novembra 2019. S cieľom zabezpečiť účinnú správu a včasné uplatňovanie kvót spojených s pôvodom stanovených v prílohe Ba) by sa toto nariadenie malo uplatňovať od uvedeného dátumu, aby sa zainteresovaným stranám poskytol dostatočný čas na prípravu na jeho uplatňovanie.

                     (6)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Výnimky uvedené v prílohe Ba) k protokolu 1 k Dohode o voľnom obchode medzi Európskou úniou a Singapurskou republikou (ďalej len „protokol 1“) sa uplatňujú v prípade výrobkov uvedených v prílohe k tomuto nariadeniu v medziach kvót stanovených v prílohe k tomuto nariadeniu.

            Článok 2
            Kvóty uvedené v prílohe k tomuto nariadeniu sa spravujú v súlade s článkami 49 až 54 vykonávacieho nariadenia (EÚ) 2015/2447.

            Článok 3
            Na využívanie kvóty stanovenej v prílohe k tomuto nariadeniu sa musí k výrobkom priložiť vyhlásenie o pôvode podpísané schváleným vývozcom (podľa vymedzenia v protokole 1), ktoré potvrdzuje, že spĺňajú podmienky stanovené v prílohe Ba) k protokolu 1. Vyhlásenie o pôvode musí spĺňať požiadavky protokolu 1 a musí obsahovať toto vyhlásenie v angličtine: „Derogation — Annex Ba) of Protocol Concerning the definition of the concept of ‘originating products‘ and methods of administrative cooperation of the EU-Singapore FTA“.

            Článok 4
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 21. novembra 2019.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 19. novembra 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 269, 10.10.2013, s. 1.

            (2)  Rozhodnutie Rady (EÚ) 2018/1599 z 15. októbra 2018 o podpise Dohody o voľnom obchode medzi Európskou úniou a Singapurskou republikou v mene Európskej únie (Ú. v. EÚ L 267, 25.10.2018, s. 1).

            (3)  Rozhodnutie Rady (EÚ) 2019/1875 z 8. novembra 2019 o uzavretí Dohody o voľnom obchode medzi Európskou úniou a Singapurskou republikou (Ú. v. EÚ L 294, 14.11.2019, s. 1).

            (4)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).

            (5)  Oznámenie o nadobudnutí platnosti Dohody o voľnom obchode medzi Európskou úniou a Singapurskou republikou (Ú. v. EÚ L 293, 14.11.2019, s. 1).

            PRÍLOHA
            Bez ohľadu na pravidlá interpretácie kombinovanej nomenklatúry sa rozsah pôsobnosti preferenčného režimu v kontexte tejto prílohy určuje na základe číselných znakov KN stanovených v prílohe I k nariadeniu Rady (EHS) č. 2658/87 (1), v znení zmenenom vykonávacím nariadením Komisie (EÚ) 2018/1602 (2), spolu s opisom výrobku uvedeným v štvrtom stĺpci tabuľky v tejto prílohe.

                        Poradové číslo

                        Číselný znak KN

                        Podpoložka TARIC

                        Opis výrobkov

                        Obdobie kvóty

                        Objem kvóty (v tonách čistej hmotnosti)

                        09.7951

                        ex

                        1601 00 10

                        11, 91

                        Kuracie párky, bravčové párky a párky s čerstvou pečeňou

                        Od 21. 11. 2019 do 31. 12. 2019
                        Od 1. 1. 2020 do 31. 12. 2020 a na každý nasledujúci rok od 1. 1. do 31. 12

                        56 ton

                        ex

                        1601 00 91

                        05

                        ex

                        1601 00 99

                        11, 91

                        ex

                        1602 32 11

                        10

                        Kurací luncheon meat v konzerve; Kuracie mäso vo vláknach; Kuracia lepkavá ryža; Samosa s mletým kuracím mäsom; Taštičky plnené hydinovým mäsom; Kuracie taštičky Shaomai; Kuracie taštičky Gyoza;

                        ex

                        1602 32 19

                        10

                        500 ton

                        ex

                        1602 32 30

                        10

                        ex

                        1602 32 90

                        10

                        ex

                        1602 49 19

                        20

                        Bravčový luncheon meat v konzerve; Bravčové mäso vo vláknach

                        ex

                        1602 50 10

                        10

                        Hovädzí luncheon meat v konzerve Samosa s mletým hovädzím mäsom

                        ex

                        1602 50 95

                        10

                        ex

                        1902 20 30

                        21

                        Samosa s mletým kuracím mäsom; Taštičky plnené hydinovým mäsom; Kuracie taštičky Shaomai; Kuracie taštičky Gyoza;
                        Samosa s mletým hovädzím mäsom

                        91

                        ex

                        1602 41 10

                        10

                        Rôzne druhy chladených stehien

                        ex

                        1602 41 90

                        10

                        ex

                        1603 00 10

                        10

                        Kurací koncentrát vo fľašiach

                        ex

                        1603 00 80

                        10

                        09.7952

                        ex

                        1604 20 10

                        05

                        Rybacie guľky s karí z rybacieho mäsa, karí, pšeničného škrobu, soli, cukru a zmesi chuťových prísad; Štvorfarebné závitky vyrobené z rybacieho mäsa, krabích tyčiniek, morských chalúh, tofu, rastlinného oleja, cukru, soli, zemiakového škrobu, glutamanu sodného a koreniacich zmesí

                        Od 21. 11. 2019 do 31. 12. 2019
                        Od 1. 1. 2020 do 31. 12. 2020 a na každý nasledujúci rok od 1. 1. do 31. 12.

                        45 ton

                        ex

                        1604 20 30

                        05

                        ex

                        1604 20 40

                        05

                        ex

                        1604 20 50

                        05

                        ex

                        1604 20 90

                        05

                        400 ton

                        ex

                        1604 16 00

                        10

                        Korenené chrumkavé sardely (sambal ikan bilis) vyrobené zo sardel, cibule, chilli pasty, tamarínd, pasty z fermentovaných kreviet (belachan), hnedého cukru a soli

                        09.7953

                        ex

                        1605 10 00

                        05

                        Krabie guľky zo pšeničného škrobu, soli, cukru, zmesi chuťových prísad, krabieho mäsa a plnky

                        Od 21. 11. 2019 do 31. 12. 2019
                        Od 1. 1. 2020 do 31. 12. 2020 a na každý nasledujúci rok od 1. 1. do 31. 12..

                        39 ton

                        ex

                        1902 20 10

                        21

                        Garnátové taštičky (Har gow) vyrobené z garnátov, pšeničného škrobu, tapioky, vody, cibule šalotky, zázvoru, cukru a soli; Taštičky Shaomai predovšetkým z garnátov, kuraciny, kukuričného škrobu, rastlinného oleja, čierneho korenia, sezamového oleja a vody; Smažené garnátové taštičky (wonton) vyrobené z garnátov, soli, oleja, cukru, zázvoru, čierneho korenia, vajec, octu a sójovej omáčky

                        91

                        ex

                        1605 21 10

                        05

                        350 ton

                        ex

                        1605 21 90

                        05

                        ex

                        1605 29 00

                        05

                        ex

                        1605 54 00

                        10

                        Sépiové guľky vyrobené z plnky zo sépií, pšeničného škrobu, soli, cukru a zmesi chuťových prísad; Guľky s príchuťou homárov: sépiové mäso, rybacie mäso a krabie mäso

               (1)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

               (2)  Vykonávacie nariadenie Komisie (EÚ) 2018/1602 z 11. októbra 2018, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (Ú. v. EÚ L 273, 31.10.2018, s. 1).


title: Vykonávacie Nariadenie Komisie (EÚ) 2019/1928 z 19. novembra 2019, ktorým sa mení úroveň úpravy priamych platieb podľa nariadenia Európskeho parlamentu a Rady (EÚ) č. 1306/2013, pokiaľ ide o kalendárny rok 2019, a ktorým sa zrušuje vykonávacie nariadenie Komisie (EÚ) 2019/916

text:
                  20.11.2019

                  SK

                  Úradný vestník Európskej únie

                  L 299/49

         VYKONÁVACIE NARIADENIE KOMISIE (EÚ) 2019/1928
         z 19. novembra 2019,
         ktorým sa mení úroveň úpravy priamych platieb podľa nariadenia Európskeho parlamentu a Rady (EÚ) č. 1306/2013, pokiaľ ide o kalendárny rok 2019, a ktorým sa zrušuje vykonávacie nariadenie Komisie (EÚ) 2019/916
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 26 ods. 4,
         po porade s Výborom pre poľnohospodárske fondy,
         keďže:

                     (1)

                     Vo vykonávacom nariadení Komisie (EÚ) 2019/916 (2) sa určila úroveň úpravy priamych platieb podľa nariadenia (EÚ) č. 1306/2013, pokiaľ ide o kalendárny rok 2019. Táto úroveň úpravy bola stanovená na základe dostupných informácií v súvislosti s návrhom rozpočtu na rok 2020, najmä so zreteľom na sumu finančnej disciplíny vo výške 478 milióna EUR na rezervu na krízu v poľnohospodárskom sektore uvedenú v článku 25 nariadenia (EÚ) č. 1306/2013.

                     (2)

                     Hoci potreba finančnej disciplíny zostáva v prípade rezervy na krízu v poľnohospodárskom sektore na úrovni 478 milióna EUR, z dostupných informácií v súvislosti s opravným listom Komisie č. 1 k návrhu rozpočtu na rok 2020, ktorý zahŕňa odhady priamych platieb a výdavkov súvisiacich s trhom, však vyplýva, že mieru finančnej disciplíny stanovenú vo vykonávacom nariadení (EÚ) 2019/916 treba upraviť.

                     (3)

                     Na základe nových informácií, ktoré má Komisia k dispozícii, je teda vhodné upraviť úroveň úpravy v súlade s článkom 26 ods. 4 nariadenia (EÚ) č. 1306/2013 do 1. decembra kalendárneho roka, ktorého sa úroveň úpravy týka.

                     (4)

                     Vo všeobecnosti platí, že poľnohospodárom, ktorí požiadali o pomoc vo forme priamych platieb na jeden kalendárny rok (N), sa pomoc vyplatí v pevne stanovenej lehote spadajúcej do rozpočtového roka (N + 1). Členské štáty však môžu vyplatiť platby poľnohospodárom s omeškaním po uplynutí uvedenej lehoty splatnosti v rámci určitých medzí. Takéto omeškané platby sa môžu uskutočniť v nasledujúcom rozpočtovom roku. Ak sa v prípade daného kalendárneho roka uplatňuje finančná disciplína, úroveň úpravy by sa nemala uplatňovať na platby, v súvislosti s ktorými sa žiadosti o pomoc predložili v iných kalendárnych rokoch, než je kalendárny rok, v ktorom sa uplatňuje finančná disciplína. S cieľom zaistiť rovnaké zaobchádzanie so všetkými poľnohospodármi je preto vhodné stanoviť, že úroveň úpravy sa má uplatňovať len na platby, v súvislosti s ktorými sa žiadosti o pomoc predložili v kalendárnom roku, v ktorom sa uplatňuje finančná disciplína, a to bez ohľadu na to, kedy sa platba poľnohospodárom vyplatí.

                     (5)

                     V článku 8 ods. 1 nariadenia Európskeho parlamentu a Rady (EÚ) č. 1307/2013 (3) sa stanovuje, že miera úprav priamych platieb určená v súlade s článkom 26 nariadenia (EÚ) č. 1306/2013 sa uplatňuje len na priame platby nad 2 000 EUR, ktoré sa poľnohospodárom majú poskytnúť v príslušnom kalendárnom roku. V článku 8 ods. 2 nariadenia (EÚ) č. 1307/2013 sa okrem toho stanovuje, že v dôsledku postupného zavedenia priamych platieb sa úroveň úprav vzťahuje na Chorvátsko až od 1. januára 2022. Preto by sa úroveň úpravy, ktorá sa má určiť týmto nariadením, nemala uplatňovať na platby poľnohospodárom v uvedenom členskom štáte.

                     (6)

                     Prispôsobená úroveň úpravy by sa mala zohľadniť pri výpočte všetkých platieb, ktoré sa majú poľnohospodárom poskytnúť na základe žiadosti o pomoc predloženej za kalendárny rok 2019. V záujme zrozumiteľnosti by sa preto vykonávacie nariadenie (EÚ) 2019/916 malo zrušiť.

                     (7)

                     Aby sa zabezpečilo, že prispôsobená úroveň úpravy sa uplatňuje odo dňa, keď sa v súlade s nariadením (EÚ) č. 1306/2013 majú začať poskytovať platby poľnohospodárom, malo by sa toto nariadenie uplatňovať od 1. decembra 2019,

               PRIJALA TOTO NARIADENIE:

            Článok 1

               1.   Na účely stanovenia úrovne úpravy v súlade s článkami 25 a 26 nariadenia (EÚ) č. 1306/2013 a v súlade s článkom 8 ods. 1 nariadenia (EÚ) č. 1307/2013 sa sumy priamych platieb v rámci režimov podpory uvedených v prílohe I k nariadeniu (EÚ) č. 1307/2013 prekračujúce 2 000 EUR, ktoré sa majú poskytnúť poľnohospodárom na základe žiadosti o pomoc predloženej za kalendárny rok 2019, znižujú o úroveň úpravy 1,432635 %.

               2.   Zníženie stanovené v odseku 1 sa neuplatňuje na Chorvátsko.

            Článok 2
            Vykonávacie nariadenie (EÚ) 2019/916 sa zrušuje.

            Článok 3
            Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
            Uplatňuje sa od 1. decembra 2019.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 19. novembra 2019

                  Za Komisiu

                  Predseda

               Jean-Claude JUNCKER

            (1)  Ú. v. EÚ L 347, 20.12.2013, s. 549.

            (2)  Vykonávacie nariadenie Komisie (EÚ) 2019/916 zo 4. júna 2019, ktorým sa určuje miera úpravy priamych platieb podľa nariadenia Európskeho parlamentu a Rady (EÚ) č. 1306/2013, pokiaľ ide o kalendárny rok 2019 (Ú. v. EÚ L 146, 5.6.2019, s. 98).

            (3)  Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).


title: Vykonávacie Nariadenie Komisie (EÚ) 2019/1980 z 26. novembra 2019, ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín

text:
                  29.11.2019

                  SK

                  Úradný vestník Európskej únie

                  L 308/69

         VYKONÁVACIE NARIADENIE KOMISIE (EÚ) 2019/1980
         z 26. novembra 2019,
         ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 183 písm. b),
         so zreteľom na nariadenie Európskeho parlamentu a Rady (EÚ) č. 510/2014 zo 16. apríla 2014, ktorým sa stanovujú obchodné opatrenia uplatniteľné na určitý tovar vznikajúci spracovaním poľnohospodárskych výrobkov, a ktorým sa zrušujú nariadenia Rady (ES) č. 1216/2009 a (ES) č. 614/2009 (2), a najmä na jeho článok 5 ods. 6 písm. a),
         keďže:

                     (1)

                     Nariadením Komisie (ES) č. 1484/95 (3) sa stanovili pravidlá uplatňovania systému dodatkových dovozných ciel a reprezentatívne ceny v sektoroch hydinového mäsa a vajec a pre vaječný albumín.

                     (2)

                     Z pravidelnej kontroly údajov, z ktorých sa vychádza pri stanovovaní reprezentatívnych cien výrobkov v sektoroch hydinového mäsa a vajec a pre vaječný albumín, vyplýva, že reprezentatívne ceny pre dovoz niektorých výrobkov treba zmeniť, pričom sa zohľadňujú rozdiely v cenách v závislosti od pôvodu.

                     (3)

                     Nariadenie (ES) č. 1484/95 by sa preto malo zodpovedajúcim spôsobom zmeniť.

                     (4)

                     Treba zabezpečiť, aby sa toto opatrenie začalo uplatňovať čo najskôr po sprístupnení aktualizovaných údajov, a preto by toto nariadenie malo nadobudnúť účinnosť dňom jeho uverejnenia,

               PRIJALA TOTO NARIADENIE:

            Článok 1
            Príloha I k nariadeniu (ES) č. 1484/95 sa nahrádza textom uvedeným v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. novembra 2019

                  Za Komisiu

                  v mene predsedu

               Jerzy PLEWA

                  generálny riaditeľ

                  Generálne riaditeľstvo pre poľnohospodárstvo a rozvoj vidieka

            (1)  Ú. v. EÚ L 347, 20.12.2013, s. 671.

            (2)  Ú. v. EÚ L 150, 20.5.2014, s. 1.

            (3)  Nariadenie Komisie (ES) č. 1484/95 z 28. júna 1995 stanovujúce podrobné pravidlá na zavedenie systému dodatkových dovozných ciel a stanovenie reprezentatívnych cien v sektoroch hydinového mäsa a vajec a pre vaječný albumín a ktorým sa ruší nariadenie č. 163/67/EHS (Ú. v. ES L 145, 29.6.1995, s. 47).

            PRÍLOHA

                  „PRÍLOHA I

                              Číselný znak KN

                              Opis tovaru

                              Reprezentatívna cena
                              (v EUR/100 kg)

                              Zábezpeka podľa článku 3
                              (v EUR/100 kg)

                              Pôvod  (1)

                              0207 12 90

                              Mrazené trupy z hydiny druhu Gallus domesticus, známe ako „kurčatá 65 %“

                              135,4

                              0

                              AR

                              0207 14 10

                              Mrazené vykostené kusy z hydiny druhu Gallus domesticus

                              236,9
                              213,0
                              244,8
                              233,7

                              19
                              26
                              17
                              20

                              AR
                              BR
                              CL
                              TH

                              1602 32 11

                              Nevarené prípravky z hydiny druhu Gallus domesticus

                              284,0

                              1

                              BR

               (1)  Nomenklatúra krajín stanovená nariadením Komisie (EÚ) č. 1106/2012 z 27. novembra 2012, ktorým sa vykonáva nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o aktualizáciu nomenklatúry krajín a území (Ú. v. EÚ L 328, 28.11.2012, s. 7).“


title: Vykonávacie nariadenie Komisie (EÚ) 2020/159 z 5. februára 2020 o obnovení povolenia Enterococcus faecium DSM 7134 ako kŕmnej doplnkovej látky pre odstavené prasiatka a ošípané vo výkrme a o zrušení nariadenia (ES) č. 538/2007 (držiteľ povolenia Lactosan Starterkulturen GmbH & Co) (Text s významom pre EHP)

text:
                  6.2.2020

                  SK

                  Úradný vestník Európskej únie

                  L 34/22

         VYKONÁVACIE NARIADENIE KOMISIE (EÚ) 2020/159
         z 5. februára 2020
         o obnovení povolenia Enterococcus faecium DSM 7134 ako kŕmnej doplnkovej látky pre odstavené prasiatka a ošípané vo výkrme a o zrušení nariadenia (ES) č. 538/2007 (držiteľ povolenia Lactosan Starterkulturen GmbH & Co)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania a obnovovania takýchto povolení.

                     (2)

                     Látka Enterococcus faecium DSM 7134 bola nariadením Komisie (ES) č. 538/2007 (2) povolená na 10 rokov ako kŕmna doplnková látka pre odstavené prasiatka a ošípané na výkrm.

                     (3)

                     V súlade s článkom 14 ods. 1 nariadenia (ES) č. 1831/2003 držiteľ uvedeného povolenia predložil žiadosť o obnovenie povolenia Enterococcus faecium DSM 7134 ako kŕmnej doplnkovej látky pre odstavené prasiatka a ošípané vo výkrme, v ktorej zároveň žiada o zaradenie uvedenej doplnkovej látky do kategórie „zootechnické doplnkové látky“. K žiadosti priložil údaje a doklady vyžadované podľa článku 14 ods. 2 nariadenia (ES) č. 1831/2003.

                     (4)

                     Európsky úrad pre bezpečnosť potravín (ďalej len „úrad“) v stanovisku z 27. februára 2019 (3) skonštatoval, že údaje o doplnkovej látke poskytnuté žiadateľom preukazujú splnenie podmienok jej povolenia. Takisto dospel k záveru, že Enterococcus faecium DSM 7134 je za schválených podmienok používania naďalej bezpečný pre cieľové zvieratá, spotrebiteľov, používateľov a životné prostredie. Ďalej dospel k záveru, že doplnková látka sa považuje za potenciálny senzibilizátor pokožky a respiračný senzibilizátor. Komisia sa preto domnieva, že by sa mali prijať vhodné ochranné opatrenia s cieľom zabrániť negatívnym účinkom na zdravie ľudí, najmä pokiaľ ide o používateľov doplnkovej látky.

                     (5)

                     Z posúdenia látky Enterococcus faecium DSM 7134 vyplýva, že podmienky na udelenie povolenia v zmysle článku 5 nariadenia (ES) č. 1831/2003 sú splnené. Povolenie uvedenej doplnkovej látky by sa preto malo obnoviť podľa prílohy k tomuto nariadeniu.

                     (6)

                     V dôsledku obnovenia povolenia Enterococcus faecium DSM 7134 ako kŕmnej doplnkovej látky za podmienok stanovených v prílohe k tomuto nariadeniu by sa nariadenie (ES) č. 538/2007 malo zrušiť.

                     (7)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Povolenie doplnkovej látky špecifikovanej v prílohe, ktorá patrí do kategórie doplnkových látok „zootechnické doplnkové látky“ a do funkčnej skupiny „stabilizátory črevnej mikroflóry“, sa obnovuje za podmienok stanovených v uvedenej prílohe.

            Článok 2
            Nariadenie (ES) č. 538/2007 sa zrušuje.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 5. februára 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 268, 18.10.2003, s. 29.

            (2)  Nariadenie Komisie (ES) č. 538/2007 z 15. mája 2007 o povolení na nové použitie Enterococcus faecium DSM 7134 (Bonvital) ako doplnkovej látky (Ú. v. EÚ L 128, 16.5.2007, s. 16).

            (3)  Vestník EFSA (EFSA Journal) (2019) 17(3):5650.

            PRÍLOHA

                        Identifikačné číslo doplnkovej látky

                        Názov/meno držiteľa povolenia

                        Doplnková látka
                        (obchodný názov)

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        JTK/kg kompletného krmiva s obsahom vlhkosti 12 %

                           Kategória zootechnických doplnkových látok. Funkčná skupina: stabilizátory črevnej mikroflóry.

                        4b1841

                        Lactosan
                        Starterkulturen
                        GmbH & Co

                           Enterococcus faecium DSM 7134

                           Zloženie doplnkovej látky:

                        prípravok s obsahom Enterococcus faecium DSM 7134
                        obsahujúci minimálne:
                        prášok: 1 x 1010 JTK/g doplnkovej látky,
                        granule (vo forme mikrokapsúl): 1 x 1010 JTK/g doplnkovej látky

                        prasiatka (odstavené)

                        —

                        0,5 x 109

                        4 x 109

                                    1.

                                    V návode na použitie doplnkovej látky a premixov sa musia uviesť podmienky skladovania a stabilita pri tepelnom ošetrení.

                                    2.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane prostriedkov na ochranu dýchacích ciest, pokožky a očí.

                        26. február 2030

                           Charakteristika účinnej látky:

                        životaschopné bunky Enterococcus faecium DSM 7134

                           Analytická metóda (1)

                        Stanovenie počtu buniek: difúznou platňovou metódou použitím žlčovo-eskulínového agaru s azidom (EN 15788).
                        Identifikácia: pulznou gélovou elektroforézou (PFGE).

                        ošípané vo výkrme

                        —

                        0,2 x 109

                        1 x 109

                        26 February 2030

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.